Document ID: 32011R1093

KOMISIJOS ĮGYVENDINIMO REGLAMENTAS (ES) Nr. 1093/2011
2011 m. spalio 28 d.
dėl nuostatų, leidžiančių nukrypti nuo kilmės taisyklių, nustatytų Protokole dėl sąvokos „produktų kilmė“ apibrėžties, pridedamame prie Europos Sąjungos bei jos valstybių narių ir Korėjos Respublikos laisvosios prekybos susitarimo, taikymo
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2010 m. rugsėjo 16 d. Tarybos sprendimą 2011/265/ES dėl Europos Sąjungos bei jos valstybių narių ir Korėjos Respublikos laisvosios prekybos susitarimo pasirašymo Europos Sąjungos vardu ir laikino taikymo (1), ypač į jo 7 straipsnį,
kadangi:
(1)
Sprendimu 2011/265/ES Taryba davė leidimą Europos Sąjungos vardu pasirašyti Europos Sąjungos bei jos valstybių narių ir Korėjos Respublikos laisvosios prekybos susitarimą (2) (toliau - Susitarimas). Sprendimu 2011/265/ES patvirtintas laikinas Susitarimo taikymas, su sąlyga, kad jis vėliau bus sudarytas, kaip numatyta Susitarimo 15.10.5 straipsnyje. Data, nuo kurios Susitarimas laikinai taikomas - 2011 m. liepos 1 d.;
(2)
prie Susitarimo pridedamo Protokolo dėl sąvokos „produktų kilmė“ apibrėžties ir administracinio bendradarbiavimo metodų (3) (toliau - Protokolas) IIa priede numatytos nuo Protokolo II priede nustatytų kilmės taisyklių leidžiančios nukrypti nuostatos, taikomos tam tikriems produktams. Vis dėlto įgyvendinant leidžiančias nukrypti nuostatas laikomasi metinių kvotų ribų. Todėl reikia nustatyti šių leidžiančių nukrypti nuostatų taikymo sąlygas;
(3)
pagal Protokolo IIa priedą kartu su produktų iš surimių (KN kodas 1604 20 05) kilmės įrodymo dokumentu pateikiami dokumentai, įrodantys, kad žuvis sudaro ne mažiau kaip 40 % surimių produkto svorio ir kad kaip pagrindinė surimių pagrindo sudedamoji dalis naudoti mintajai (Theragra Chalcogramma);
(4)
pagal Protokolo IIa priedą kartu su dažytų audinių (KN kodai 5408 22 ir 5408 32) kilmės įrodymo dokumentu pateikiami dokumentai, įrodantys, kad naudotas nedažytas audinys nesudaro daugiau nei 50 % produkto gamintojo kainos;
(5)
kadangi Protokolo IIa priede nustatytas kvotas turi tvarkyti Komisija vadovaudamasi pirmumo principu, jos turėtų būti tvarkomos remiantis 1993 m. liepos 2 d. Komisijos reglamentu (EEB) Nr. 2454/93, išdėstančiu Tarybos reglamento (EEB) Nr. 2913/92, nustatančio Bendrijos muitinės kodeksą, įgyvendinimo nuostatas (4);
(6)
kadangi Susitarimas įsigalioja 2011 m. liepos 1 d., šis reglamentas taip pat turėtų būti taikomas nuo tos pačios dienos;
(7)
šiame reglamente nustatytos priemonės atitinka Muitinės kodekso komiteto nuomonę,
PRIĖMĖ ŠĮ REGLAMENTĄ:
1 straipsnis
1. Protokolo dėl sąvokos „produktų kilmė“ apibrėžties ir administracinio bendradarbiavimo metodų (toliau - Protokolas), pridedamo prie Europos Sąjungos bei jos valstybių narių ir Korėjos Respublikos laisvosios prekybos susitarimo, IIa priede nustatytos kilmės taisyklės taikomos šio reglamento priede nurodytiems produktams.
2. Nukrypstant nuo Protokolo II priede nustatytų kilmės taisyklių taikomos šio straipsnio 1 dalyje minėtos kilmės taisyklės ir priede nustatytos kvotos.
2 straipsnis
Šiame reglamente numatytos kilmės taisyklės taikomos šiomis sąlygomis:
a)
išleidžiant produktus į laisvą apyvartą Sąjungoje patvirtintas eksportuotojas pateikia pasirašytą deklaraciją, kurioje nurodoma, kad atitinkami produktai tenkina leidžiančios nukrypti nuostatos sąlygas;
b)
a punkte minėtoje deklaracijoje daromas toks įrašas anglų kalba: „Leidžianti nukrypti nuostata - Protokolo dėl sąvokos „produktų kilmė“ apibrėžties ir administracinio bendradarbiavimo metodų IIa priedas“.
3 straipsnis
1. Jeigu pateikiamas produktų iš surimių (KN kodas 1604 20 05) kilmės įrodymo dokumentas, kartu turi būti pateikti dokumentai, įrodantys, kad žuvis sudaro ne mažiau kaip 40 % surimių produkto svorio ir kad kaip pagrindinė surimių pagrindo sudedamoji dalis naudoti mintajai (Theragra Chalcogramma).
2. Prireikus šio straipsnio 1 dalyje minėtos sąvokos „pagrindinė sudedamoji dalis“ reikšmę Muitinių komitetas aiškina pagal Protokolo 28 straipsnio nuostatas.
4 straipsnis
1. 3 straipsnyje minėtą įrodymo dokumentą sudaro bent jau patvirtinto eksportuotojo pasirašytas patvirtinimas anglų kalba, kad
a)
žuvis sudaro ne mažiau kaip 40 % surimių produkto svorio;
b)
kaip pagrindinė surimių pagrindo sudedamoji dalis naudoti mintajai (Theragra Chalcogramma).
2. 1 dalyje nurodytame patvirtinime taip pat pateikiama ši informacija:
a)
mintajų (Theragra Chalcogramma) kiekis kaip procentinė žuvies, naudotos gaminant surimius, dalis;
b)
mintajų kilmės šalis.
5 straipsnis
Jeigu pateikiamas dažytų audinių (KN kodai 5408 22 ir 5408 32) kilmės įrodymo dokumentas, kartu turi būti pateikti dokumentai, įrodantys, kad naudotas nedažytas audinys nesudaro daugiau nei 50 % produkto gamintojo kainos.
6 straipsnis
5 straipsnyje minėtą įrodymo dokumentą sudaro bent jau patvirtinto eksportuotojo pasirašytas patvirtinimas anglų kalba, kad naudotas nedažytas audinys nesudaro daugiau nei 50 % produkto gamintojo kainos. Patvirtinime taip pat pateikiama ši informacija:
a)
kilmės statuso neturinčio nedažyto audinio, naudojamo dažyto audinio gamybai (KN kodai 5408 22 ir 5408 32), kaina eurais;
b)
dažyto audinio (KN kodai 5408 22 ir 5408 32) gamintojo kaina eurais.
7 straipsnis
Šio reglamento priede nurodytas kvotas tvarko Komisija, laikydamasi Reglamento (EEB) Nr. 2454/93 308a-308c straipsnių nuostatų.
8 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Jis taikomas nuo 2011 m. liepos 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje 2011 m. spalio 28 d.

Labels: 3
15
18
5